Talousarvion laadintaohjeet 2025 ja suunnitelmavuodet 2026–2027

**Talousarviota koskeva lainsäädäntö**

Kuntalain 110 § (10.4.2015/410) mukaan valtuuston on vuoden loppuun mennessä hyväksyttävä kunnalle seuraavaksi kalenterivuodeksi talousarvio ottaen huomioon kuntakonsernin talouden vastuut ja velvoitteet. Sen hyväksymisen yhteydessä valtuuston on hyväksyttävä taloussuunnitelma kolmeksi vuodeksi (suunnittelukausi). Talousarviovuosi on taloussuunnitelman ensimmäinen vuosi.

Talousarvio ja –suunnitelma on laadittava siten, että ne toteuttavat kuntastrategiaa ja edellytykset kuntien tehtävien hoitamiseen turvataan. Talousarviossa ja suunnitelmassa hyväksytään kunnan ja kuntakonsernin toiminnan ja talouden tavoitteet.

Taloussuunnitelman on oltava tasapainossa tai ylijäämäinen. Kunnan taseeseen kertynyt alijäämä tulee kattaa enintään neljän vuoden kuluessa tilinpäätöksen vahvistamista seuraavan vuoden alusta lukien. Kunnan taloussuunnitelmassa tulee päättää yksilöidyistä toimenpiteistä, joilla alijäämä mainittuna jaksona katetaan.

Talousarvioon otetaan tehtävien ja toiminnan tavoitteiden edellyttämät määrärahat ja tuloarviot sekä siinä osoitetaan, miten rahoitustarve katetaan. Talousarvio- ja suunnitelma on laadittava siten, että ne toteuttavat kuntastrategiaa ja edellytykset kunnan tehtävien hoitamiseen turvataan.

Määräraha ja tuloarvio voidaan ottaa brutto- tai nettomääräisenä. Talousarviossa on käyttötalous- ja tuloslaskelmaosa sekä investointi- ja rahoitusosa.

Kunnan toiminnassa ja taloudenhoidossa on noudatettava talousarviota. Siihen tehtävistä muutoksista päättää valtuusto. Talousarvion valmistelusta vastaa kunnanhallitus sekä kukin toimielin omalla tehtäväalueellaan.

Talousarvion ja -suunnitelman päätehtävät:

* asettaa palvelutoimintaa ja investointihankkeita koskevat tavoitteet,

• budjetoida menoja ja tuloja koskevat arviot eri tehtäville ja hankkeille,

* osoittaa, miten varsinainen toiminta ja investoinnit rahoitetaan.

**Talousarvioon 2025 laatimisen lähtökohdat**

Suomen kansantalous painui vuonna 2023 odotettua syvemmälle taantumaan. Tähän vaikutti investointien ja kotitalouksien kulutuksen väheneminen. Alkuvuoden 2024 aikana aiempaa korkeampi hinta- ja korkotaso on vähentänyt yksityistä kulutusta ja investointeja. Toteutunut talouskehitys on ollut ennustettua heikompaa, mutta tulevaisuudennäkymät ovat pysyneet ennallaan. Taantuman pohja on saavutettu ja kasvun odotetaan käynnistyvän kuluvan vuoden aikana, kun kotitalouksien ostovoima vahvistuu ja yleinen luottamus talouteen alkaa palata.

Hidastunut inflaatio on parantanut kuluttajien ostovoimaa ja jo vuonna 2023 palkansaajien reaaliansiot kasvoivat edellisvuodesta. Inflaatio hidastuu edelleen vuonna 2024, alla yhden prosentin vauhtiin, mutta sen odotetaan kiihtyvän hieman vuonna 2025, 2 prosenttiin. Arvonlisäveron korotus nostaa kuluttajahintoja syksystä 2024 alkaen. Vuonna 2026 inflaatio hidastuu 1,6 prosenttiin, kun veronkorotusten inflaatiota kiihdyttävä vaikutus pienenee.

Suomen Pankin ennusteen mukaan vuonna 2025 taantuma on ohi ja talouskasvu vahvistuu 1,1 prosenttiin. Vuonna 2026 bruttokansantuotteen ennustetaan kasvavan 1, 8 %. Yksityinen kulutus elpyy vähitellen, kun kotitalouksien ostovoima vahvistuu. Viime vuosia on leimannut taloudellisen epävarmuuden voimakas lisääntyminen, joka on saanut kotitaloudet varovaisiksi. Myös julkisen talouden sopeutustoimet, kuten verotuksen kiristyminen ja sosiaalietuuksien heikennykset, hidastavat ostovoiman kasvua.

Julkinen talous pysyy lähivuosina selvästi alijäämäisenä. Julkinen velkasuhde kasvaa, vaikka hallitus on päättänyt laajoista sopeutustoimista. Vielä jatkuva heikko suhdanne ja kasvavat korkomenot vaikeuttavat julkisen talouden tasapainottamista.

Kuntatalous voi verrattain hyvin vielä vuonna 2023 erityisesti hyvinvointialueiden aloitukseen liittyneiden ns. verohäntien kasvattaessa verotuloja ennakoitua suuremmiksi. Vuoden 2024 talousnäkymät ovat heikentyneet nopeasti kustannusten rajun nousun myötä. Osaksi menojen kasvu johtuu hyvistä talousvuosista 2020-2023, jolloin panostuksia lisättiin erityisesti hankkeisiin ja kehitystoimintaan. Myös koronavuosina supistunut toiminta on palautunut asteittain palvelutarvetta vastaavalle tasolle.

Kuntatalouden ennuste suunnitelmakaudelle on haastava mm. valtionosuusrahoituksen sote­leikkausten, hyvinvointialueille vuokrattujen kiinteistöjen mahdollisen tyhjilleen jäämisen sekä valtionosuusjärjestelmän uudistuksen vuoksi. Julkisten työvoimapalveluiden järjestämisvastuun siirto kunnille 1.1.2025 alkaen lisää valtionosuuksia, mutta myös palvelutuotannon kustannuksia, eikä näiden muutosten vaikutuksia pystytä vielä ennustamaan tarkasti.

**Kunnan talousarvio**

Talousarvion ja taloussuunnitelman valmistelu ja toiminnan suunnittelu perustuu vuoden 2024 talousarviotasoon, sen toteutumiseen ja kunnan yleiseen taloustilanteeseen.

**Sopeuttamistyöryhmän asettamat säästöt tulee sisältyä talousarvioon.**

**Annetusta raamista voidaan poiketa vain lakisääteisten velvoitteiden tai toiminnan kannalta välttämättömien toimien johdosta. Muutokset on perusteltava.**

**Valtionosuudet**

|  |  |  |  |
| --- | --- | --- | --- |
| **Valtionosuudet** | **TP 2023** | **TAE 2024** | **TA 2025** |
| Kunnan peruspalvelujen valtionosuus | 1 177 751 | 49 223 | 289 972 |
| Verotuloihin perustuva tasaus | 695 579 | 800 409 | 833 721 |
| Opetus- ja kulttuuritoimen valtionosuudet | -371 323 | -356 791 | -356 791 |
| Verotulomenetysten kompensaatiot | 443 556 | 444 292 | 330 324 |
| Yhteensä | **1 249 984** | **937 133** | **1 097 226** |
| muutos edellinen vuosi, € |  | **-312 851** | **+160 093** |

Perustuvat Kuntaliiton syyskuu 2024 ennusteeseen

**Verotulot**

Valtionvarainministeriön Kuntatalousohjelman 2023–2026 mukaan Kuntien verotulot koostuvat kunnallis-, kiinteistö-, yhteisö- ja kaivosmineraaliverosta. Kunnallisveron osuuden verotuloista arvioidaan sote-verouudistuksen jälkeen olevan keskimäärin noin 71 prosenttia, yhteisöveron noin 12,5 prosenttia ja kiinteistöveron noin 16,5 prosenttia. Kuntien verotulojen arvioidaan olevan vuonna 2024 yhteensä noin 13,9 mrd. euroa. Edelliseen vuoteen verrattuna verotulot alenevat vajaalla 5 prosentilla. Vuonna 2025 verotulojen ennustetaan kasvavan valtakunnallisesti 4,2 prosenttia vuodesta 2024. Kihniön kunnan verotulojen arvioidaan kasvavan 1,6 % vuodesta 2024 vuoteen 2025. Veronkorotukseen tulee varautua. 0,5 % korotuksen vaikutus on noin 136.000 € ja 1 %:n 261.000 €

|  |  |  |  |  |  |  |
| --- | --- | --- | --- | --- | --- | --- |
| **Yhteenveto** |  |  |  |  |  |  |
|  |  |  |  |  |  |  |
| **TILIVUOSI** | **2022** | **2023** | **2024\*\*** | **2025\*\*** | **2026\*\*** | **2027\*\*** |
| **Verolaji** |  |  |  |  |  |  |
| Kunnallisvero | 5 000 | 2 521 | 2 471 | 2 533 | 2 630 | 2 659 |
| *Muutos %* | *2,9* | *-49,6* | *-2,0* | *2,5* | *3,8* | *1,1* |
| Yhteisövero | 1 154 | 747 | 632 | 631 | 671 | 708 |
| *Muutos %* | *0,2* | *-35,3* | *-15,3* | *-0,2* | *6,4* | *5,5* |
| Kiinteistövero | 558 | 563 | 598 | 596 | 596 | 596 |
| *Muutos %* | *2,4* | *0,8* | *6,4* | *-0,4* | *0,0* | *0,0* |
| **VEROTULOKSI KIRJATTAVA** | **6 712** | **3 830** | **3 701** | **3 759** | **3 897** | **3 963** |
| *Muutos %* | *2,4* | *-42,9* | *-3,4* | *1,6* | *3,7* | *1,7* |

Ilman korotusta

**Meno- ja tulomääräraha**

Talousarvioon otetaan tehtävien ja toiminnantavoitteiden edellyttämät määrärahat ja tuloarviot. Talousarviossa käytetään nettobudjetointia. (käyttötalouden tulojen ja menojen erotus)

Menot ja tulot tulee budjetoida realistisesti. Hallintokunnat tarkastavat maksunsa ja taksansa syksyllä 2024. Mahdolliset muutokset vuoden 2025 alusta alkaen.

***Sivistys- ja hyvinvointilautakunta***

Palkat tarkastellaan vakanssikohtaisesti. Palkkakuluihin lasketaan 2 % korotus. Siivouksen tukipalvelut ovat siirtyneet Tekniselle toimelle. Sopeuttamistoimina vähennetään menoista vähintään 182.700 €.

**Vuoden 2024 TA Raami 2025**

**Tulot 715.527 Tulot 555.033**

**Menot -4.051.215 Menot -3.722.333**

**Toimintakate -3.335.688**  **Toimintakate -3.167.300**

***Tekninen lautakunta***

Tekninen lautakunta huomioi palkkakulujen oikean kohdentamisen (käyttötalous/investoinnit), Palkkoihin 2 % korotus. Palkat tarkastellaan vakanssikohtaisesti. Teknisten palvelujen palvelutuotannon vaihtoehtojen selvittäminen on käynnissä. Siivouksen tukipalvelut siirtyneet sivisty- ja hyvinvointitoimesta. Tämä huomioitava kustannusten siirrossa. Sopeuttamistoimina vähennetään menoista vähintään 99.050 €.

**Vuoden 2024 TA Raami 2025**

**Tulot 1.809.543 Tulot 2.055.037**

**Menot -1.994.631 Menot -2.147.744**

**Toimintakate -185.088 Toimintakate -92.707**

***Kunnanhallitus***

Palkat tarkastellaan vakanssikohtaisesti. Korotus 2 % palkkoihin. Sopeuttamistoimina vähennetään menoista vähintään 43.900 €. Te- 24- uudistuksen myötä työllisyyden hoitomenoihin tulee lisätä 294.350 € vuoteen 2024 nähden. Tämä voi vielä muuttua.

**Vuoden 2024 TA Raami 2025**

**Tulot 401.552 Tulot 401.552**

**Menot -1.398.727 Menot -1.656.519**

**Toimintakate -997.175 Toimintakate -1.254.967**

Valtuustoon nähden sitovuustaso on lautakuntakohtainen. Suunnitteluvuosina pyritään realistiseen arvioon ja huomioidaan tasapainottamistoimenpiteet.

**Henkilöstömenot**

Kunta-alan työ- ja virkaehtospimukset ovat voimassa 1.5.2022–30.4.2025. Kolmen vuoden sopimuskaudella palkkoja on korotettu yleiskorotuksilla ja paikallisilla järjestelyerillä.

Vuoden 2025 palkat lasketaan vakanssikohtaisesti lisättynä 2 %:n korotuksella. **Osastokohtaiset laskelmat saa palkkasihteeriltä.**

**Sivukulut lisätään palkanlaskennan toimesta talousarvio-ohjelmaan. Myös sivukulut kuuluvat asetettuun nettoon.**

**Henkilöstökulut jaetaan työsuhteen luonteen mukaisille tileille:**

**40001 vakinaiset palkat**

**40002 sijaisten palkat**

**40003 tilapäisten (määräaikaisten) palkat**

Eläkemenoperusteisen tasausmaksun arvioitu määrä vuonna 2025 on 83.130 euroa

**Tasausmaksu kohdennetaan talousosaston toimesta osastoille.** Tasausmaksu sisältyy nettokustannuksiin.

* yli 3 kk työsopimuksiin tulee pyytää täyttölupa kunnanjohtajalta
* Vuosilomat tulee porrastaa niin, että sijaisten määrä vähenee.

**Sisäiset veloitukset**

* Hallintokuntien väliset sisäiset veloitukset tehdään nettohinnoin. Sisäiset veloitukset tarkistetaan ennen talousarvion laatimista. Mikäli kustannustasossa tapahtuu olennaisia muutoksia talousarviovuoden aikana, tullaan sisäisiä veloituksia oikaisemaan loppuvuodesta tarpeen mukaan. Hallintokunnan tulee ilmoittaa sisäiset veloitukset myös toiselle hallintokunnalle. Ne on budjetoitava (sisäisenä tuloina ja menoina) täsmälleen ilmoitetun mukaisesti. Sisäisten menojen kustannusten kasvattamista toisille osastoille tulee hillitä.
* **Osastot valmistelevat ensin palkkatiedot ja tukipalvelut, jotka jaetaan muille osastoille tai kustannuspaikoille ja ilmoittavat ne talous-ja hallintojohtajalle. Taloustoimisto laittaa sisäiset menot ohjelmaan.**

**Muuta huomioitavaa**

* hallintosäännön (70 §) mukaisesti työntekijöille laaditaan tehtävänkuvaus
* kehityskeskustelut pidetään vuosittain
* tietohallinto vastaa koneiden ja laiteiden sopimusten ajantasaisuudesta. Tiedot leasing-kustannuksista tulee kysyä tietohallinnolta (päättyvät ja uudet sopimukset)
* pikkujouluavustus 45 € / työntekijä varataan osastoittain
* Tyky-raha 70 € /työntekijä varataan osastoittain

**Tavoitteet ja seurantamittarit**

Kuntalaki edellyttää kunnan toiminnalta tavoitteellisuutta ja suunnitelmallisuutta.

Valtuuston ja kunnan muiden toimielinten on talousarviossa ja -suunnitelmassa sekä niihin perustuvissa käyttösuunnitelmissa ja erillisbudjeteissa hyväksyttävä toimintaa ja taloutta koskevat tavoitteet. Toiminnallinen tavoite liittyy nimensä mukaisesti toimintaprosessin ohjaamiseen ja taloudellisilla tavoitteilla ohjataan kunnan tulo- ja pääomarahoitusta sekä resurssien jakoa. Kuntastrategia ohjaa tavoitteiden asettamista.

Tavoitteet on pyrittävä asettamaan siten, että ne kattavat tehtäväalueen perustehtävät ja ovat toteutettavissa niihin osoitetuilla voimavaroilla. Tavoitteiden seuraamiseen asetetaan mittareita.

Tavoitteet ja mittarit asetetaan uuden hyväksytyn kuntastrategian pohjalta. Painopistealueet ovat seuraavat:

* Uudet innovaatiot opetuksen saralla
* Alueellisen yritys- ja erityisosaamisen tunnistaminen ja kehittäminen
* Kuntataloudesta huolehtiminen
* Matkailuun panostaminen
* Kuntalaisten hyvinvoinnista huolehtiminen
* Monipaikkaisuuden edistäminen
* Energiainvestoinneista elinvoimaa
* Ihmisen kokoinen Kihniö

Tässä yhteydessä pyydetään kiinnittämään huomiota seuraaviin seikkoihin:

• toiminnallisten tavoitteiden tulee olla palvelutuotannon vaikutuksia ja vaikuttavuutta kuvaavia, mitattavissa tai muuten todennettavissa olevia määrällisiä ja laadullisia tunnuslukuja. Toiminnan tulosten vaikuttavuutta kuvaavat asiakaskohtaisten vaikutusten kehittyminen, palvelujen riittävyys ja peittävyys suhteessa kysyntään, toiminnan oikea alueellinen, väestöllinen ja sisällöllinen kohdentuvuus suhteessa tarpeisiin sekä toiminnan oleelliset välilliset vaikutukset, kuten vaikutukset tasa-arvon, aluepolitiikan tai ympäristön kehittymiseen.

• asetettujen tavoitteiden on oltava mitattavissa tai niiden toteutuminen on voitava muutoin todentaa.

• kun asetetaan talousarvion tavoitteita ja niiden mittareita sekä toimenpiteitä on samalla arvioitava, onko niihin realistista päästä, sillä tavoitteiden toteutuminen on osoitettava seuraavassa tilinpäätöksessä. **Sellaisia tavoitteita ja mittareita, joihin itsellä on vähäiset mahdollisuudet vaikuttaa, ei kannata asettaa. Tavoitteiden pitää olla sellaisia, joiden saavuttaminen on vähintäänkin osittain riippuvaista omasta toiminnasta.**

• tavoitteiden tulee kohdistua pääosin toimialojen ydintoimintaan ja olla ajantasaisia ja merkityksellisiä nykyisessä tilanteessa.

• tavoitteet eivät saa olla sellaisia, että niiden toteutuminen on itsestään selvää. Tavoitteiden saavuttaminen kuvaillaan vastaavan vuoden toimintakertomuksessa. Tarkastuslautakunta arvioi osaltaan arviointikertomuksessa, missä määrin valtuuston talousarviossa asettamat toiminnalliset ja taloudelliset tavoitteet ovat toteutuneet. Sitovat tavoitteet tulee olla kunnan strategian mukaisia ja edesauttaa siinä asetettujen tavoitteiden toteutumista. **Toiminnalliset tavoitteet sitovat lautakuntia ja viranhaltijoita samalla tavalla kuin sitovat määrärahat.** Talousarvion laadinnassa on huomioitava kunnan strategian mukaiset tavoitteet.

Tavoitteiden toteutumista seurataan talouden osavuosikatsausten yhteydessä. Talousarvion sitovat toiminnalliset tavoitteet esitetään oheisen taulukon mukaisesti. Taulukkoa hyödynnetään myös sitovien tavoitteiden seurannassa tilinpäätöksessä. Tavoitteiden asettamisessa tulee kiinnittää huomiota siihen, että kyseessä on valtuustotasoinen asiakirja. Tavoitteiden tulee olla riittävän merkittäviä koko kunnan toiminnan kannalta. Tavoitteiden tulee edistää kuntastrategian toteutumista. Palvelualueen toiminnallisten tavoitteiden määrä on 3-10 kpl. Talousarviossa määriteltyjen tavoitteiden lisäksi yksiköillä voi olla monia alemman tason tavoitteita, mutta niitä kaikkia ei tarvitse käsitellä talousarviossa ja ne eivät ole valtuustoon nähden sitovia.

|  |  |  |  |
| --- | --- | --- | --- |
| **Strateginen linjaus/ta- voite** | **Toiminnallinen tavoite suunnitelmavuonna** | **Mittarit/indikaattorit** | **Lähtötaso/tavoitetaso** |
| *Mihin kuntastrategian mukaiseen tavoitteeseen toiminnallinen tavoite lin- kittyy?* | *Toiminnallinen tavoite ku- vattuna mahdollisimman yksiselitteisesti. Tavoit- teessa pyritään määritte- lemään kohdevuoden ta- voite, mutta tavoitteet voivat olla myös moni- vuotisia ja toistua use- assa perättäisessä talous- arviossa.* | *Miten tavoitteen toteutu- mista mitataan? Mahdol- lisuuksien mukaan käyte- tään selkeästi määritel- tyjä määrällisiä mitta- reita. Tarvittaessa määri- tellään laadullinen arvi- ointi ja miten se toteute- taan ja kuka sen toteut- taa.* | *Kuvataan tavoitteenaset- telun ja mittareiden kautta olennaisilta osin lähtötaso ja tavoitetaso suunnitelmavuonna* |

**Investoinnit**

Lautakunnat tekevät ehdotuksen hallinnonalansa investoinneista ehdottomasti syyskuun aikana, jotta poistolaskenta voidaan aloittaa. Investoinniksi merkitään yli 10.000 euron hankinnat**.**

**Investoinneista ilmoitetaan** hankintahinta, kustannuspaikka, valmistumisaika, tulorahoitus ja nettohinta. Huomioidaan myös suunnitteluvuosille tulevat investoinnit realistisesti (oma toiminta/rakennuttaminen)

**Investoinnit tulee olla valmiina 15.10.2024 mennessä selostuksineen. Hallituksen hyväksymä lista investoinneista valmistumisaikoineen toimitetaan talouspäällikölle.**

**Konserniohjaus Kihniön Vesi- ja Lämpö Oy:lle sekä muille tytäryhteisöille.**

Kunnanhallitus ohjeistaa Kihniön Vesi ja Lämpö yhtiötä sekä muita tytäryhteisöjä.

Ennen lautakunnan talousarviokäsittelyä käydään keskustelu johtoryhmän kanssa ehdotuksesta.

**Kunnanhallitus käsittelee talousarvioehdotuksen 2.12. ja valtuusto 9.12.2024.**

**Talousarviokirjaan tuleva materiaali tulee toimittaa talous- ja hallintojohtajalle 22.11.2024 mennessä.**

**Ennen lautakuntakäsittelyä talousarvioehdotus käydään johtoryhmä/talousosaston kanssa läpi.**

Kihniö 3.10.2024

Kristiina Mäkelä

talous- ja hallintojohtaja